सेंसेक्स 74 अंक चढ़कर 60,130 पर बंद, नतीजों के बाद इंडसइंड बैंक का शेयर 1.66% चढ़ा
BSE NSE Sensex Today, Stock Market Latest Updates;   फार्मास्युटिकल कंपनी मैनकाइंड फार्मा (Mankind Pharma) का IPO आज खुल गया है। कंपनी इसके जरिए 4326 करोड़ रुपए जुटाएगी। रिटेल निवेशक इस IPO के लिए 25 अप्रैल से लेकर 27 अप्रैल तक अप्लाई कर सकते हैं।
ग्लोबल मार्केट से मिले-जुले संकेतों के बीच भारतीय शेयर बाजार में आज मंगलवार 25 अप्रैल को मामूली बढ़त देखने को मिली। सेंसेक्स 74.61 अंक या 0.12% बढ़कर 60,130 के स्तर पर बंद हुआ। निफ्टी भी 25.85 अंक या 0.15% चढ़ा। ये 17,769.25 के स्तर पर बंद हुआ।
सेंसेक्स के 30 शेयरों में से 18 में तेजी और 12 में गिरावट रही। NSE पर निफ्टी PSU बैंक इंडेक्स 1.3% चढ़कर बंद हुआ। इसके अलावा मेटल, ऑयल एंड गैस, रिटल्टी शेयरों में भी तेजी रही। कंज्यूमर ड्यूरेबल, मीडिया स्टॉक्स ने बाजार पर दबाव बनाया।
इंडसइंड बैंक का शेयर 1.66% चढ़ा
नतीजों के बाद इंडसइंड बैंक के शेयर में 1.66% की तेजी देखने को मिली। ये 1120.35 रुपए पर बंद हुआ। प्राइवेट लेंडर इंडसइंड बैंक ने सोमवार को Q4FY23 यानी चौथी तिमाही (जनवरी-मार्च) के नतीजे घोषित किए थे।
इस तिमाही में बैंक का स्टैंडअलोन नेट प्रॉफिट साल-दर-साल (YoY) 50% बढ़कर 2,040.51 करोड़ रुपए हो गया है। बैंक ने शेयरहोल्डर्स के लिए 14 रुपए प्रति इक्विटी शेयर के डिविडेंड का ऐलान भी किया है।
आज खुला मैनकाइंड फार्मा का IPO
फार्मास्युटिकल कंपनी मैनकाइंड फार्मा (Mankind Pharma) का IPO आज खुल गया है। कंपनी इसके जरिए 4326 करोड़ रुपए जुटाएगी। रिटेल निवेशक इस IPO के लिए 25 अप्रैल से लेकर 27 अप्रैल तक अप्लाई कर सकते हैं।
रिटेल निवेशक को मिनिमम एक लॉट यानी 13 शेयरों के लिए अप्लाई करना होगा। कंपनी ने IPO का प्राइज बैंड 1026-1080 रुपए प्रति शेयर रखा है। 8 मई को बॉम्बे स्टॉक एक्सचेंज (BSE) और नेशनल स्टॉक एक्सचेंज (NSE) पर कंपनी के शेयर लिस्ट होंगे।
अमेरिकी बाजार में मिला-जुला कारोबार
अमेरिकी बाजारों में सोमवार को तेजी देखने को मिली थी। डाओ जोंस 66 अंक ऊपर 33,875 के स्तर पर बंद हुआ। हालांकि नैस्डेक में 35 अंक की गिरावट रही। यह 12,037 के स्तर पर बंद हुआ। S&P500 करीब-करीब फ्लैट रहकर 4,137 के स्तर पर बंद हुआ है।
इस हफ्ते कई रिजल्ट
आज बजाज ऑटो, HDFC एसेट मैनेजमेंट कंपनी, महिंद्रा CI ऑटोमोटिव और टाटा कंज्यूमर प्रोडक्ट समेत कई कंपनियों के चौथी तिमाही के नतीजे घोषित किए जाएंगे। 26 अप्रैल को मारुति सुजुकी, 27 अप्रैल को एक्सिस बैंक, टेक महिंद्रा और विप्रो के नतीजे जारी होने वाले हैं। 29 अप्रैल को कोटक महिंद्रा बैंक के नतीजे जारी होंगे।
फिर 60 हजार के पार निकला सेंसेक्स
हफ्ते के पहले कारोबारी दिन सोमवार (24 अप्रैल) को बाजार में बढ़त देखने को मिली थी। सेंसेक्स 401 अंक चढ़कर 60,056 के स्तर पर बंद हुआ। वहीं निफ्टी में भी 119 अंकों की बढ़त रही। ये 17,743 के स्तर पर बंद हुआ। सेंसेक्स के 30 में से 23 शेयरों में तेजी और 7 शेयरों में गिरावट रही। HDFC लाइफ का शेयर 6.40% चढ़ा था।
